#### **Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: kerecsendph @ chello.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2016. január 19-i rendkívüli nyílt testületi üléséről***

|  |  |
| --- | --- |
| 2/2016. (I.19.) határozat | konyha üzemeltetési pályázati felhívásról |
| 3/2016. (I.19.) határozat | 2016. évi folyószámla-hitel keret megnyitásáról |
| 4/2016. (I.19.) határozat | a Családsegítő és Gyermekjóléti Szolgálat szakmai programjának elfogadásáról  |
| 5/2016. (I.19.) határozat | 2016. évi belső ellenőrzési terv elfogadásáról |
| 6/2016. (I.19.) határozat | Start mezőgazdasági programhoz önerő biztosításáról |
| 7/2016. (I.19.) határozat | Nissan kisbusz eladásáról |
| 8/2016. (I.19.) határozat | A Lokálpatrióta Egyesülettel gépjármű üzemeltetés tárgyában kötendő megállapodásról |

*A jegyzőkönyv 5-11. közötti számozott oldalt tartalmaz*

**J E G Y Z Ő K Ö N Y V**

Készült: 2016. január 19-én Kerecsend Község Önkormányzata Képviselő-testületének rendkívüli nyílt testületi ülésén a Közösségi Házban (Kerecsend, Fő u. 55.)

***Jelen vannak:***

 Sári László polgármester

 Kiss Sándor címzetes főjegyző

 Prokaj Milán alpolgármester

Békési Gyula képviselő

 Fónad István képviselő

 Román Antal képviselő

 Román István képviselő

 Simon Szilvia képviselő,

***Napirend:***

1. Pályázati felhívás a konyha üzemeltetésére

előterjesztő: Sári László polgármester

1. 2016. évi folyószámla hitelkeret megnyitása

előterjesztő: Sári László polgármester

1. A Családsegítő és Gyermekjóléti Szolgálat szakmai programja

előterjesztő: Kiss Sándor címzetes főjegyző

1. 2016. évi belső ellenőrzési terv

előadó: Kiss Sándor címzetes főjegyző

1. A 2016. évi start mintaprogramhoz szükséges önerő biztosítása

előadó: Kiss Sándor címzetes főjegyző

**Sári László polgármester:**

Köszöntöm a nyilvános ülésen megjelenteket. Megállapítom, hogy az ülés határozatképes, minden képviselő jelen van. Javaslom, hogy a meghívóban szereplő napirendi pontokat tárgyaljuk meg.

*A napirenddel kapcsolatban kérdés, észrevétel nem volt, azt a képviselők elfogadták.*

1. ***napirendi pont***

**Sári László polgármester:**

Legutóbbi ülésünkön döntés született arról, hogy a konyha üzemeltetésére pályázatot írunk ki. A pályázati felhívás szövege elkészült. Ezt mindenkinek kiküldtük. Várom az ezzel kapcsolatos észrevételeket.

**Kiss Sándor címzetes főjegyző:**

A pályázati felhívás elkészítésekor abból indultam ki, hogy az üzemeltetésre közbeszerzési eljárást kell lefolytatni. A közbeszerzési szakértővel történt egyeztetés alapján kiderült, hogy a közétkeztetés esetében a közbeszerzési eljárási kötelezettség csak akkor áll fenn, ha a beszerzés értéke a közösségi értékhatárt eléri. Ez jelenleg 750.000 euró (több mint 225.000.000 Ft). Tekintettel arra, hogy a közétkeztetés ennél lényegesen alacsonyabb összegű szolgáltatás, a közbeszerzési eljárás lefolytatása nem szükséges. Mindezekre tekintettel javaslom, hogy a felhívásban a bíráló bizottságnak szánt feladatokat a Képviselő-testület lássa el.

**Román István képviselő:**

Az interneten megnéztem több hasonló tárgyú pályázati felhívást, és ennek alapján javaslom, hogy a kiírást egészítsük ki. (*javaslatait írásban átadja – a jegyzőkönyvhöz mellékelve)*

**Román Antal képviselő:**

Javaslom, hogy az üzemeltetési időtartam tanév vége, azaz 2017 júniusa legyen. Ez az esetleges váltást egyszerűbbé tenné.

**Kiss Sándor címzetes főjegyző:**

Egyetértek Román Antal képviselő úr javaslatával. Román István képviselő úr javaslatai közül javaslom, hogy a minőségi okból történő szerződés felmondás lehetőségét, valamint azt hogy az üzemeltetési jog harmadik félnek nem átruházható, vegyük bele a felhívásba. A többi kiegészítésre javasolt szempont szerepel az általam készített tervezetben, csak más megfogalmazásban. Kérdés, hogy a jelenlegi dolgozók átvételét kötelezővé tegyük vagy csupán a pontozásnál jelentsen ez előnyt.

*A képviselők kifejezik azt a véleményüket, hogy a jelenlegi dolgozók továbbfoglalkoztatása pontozási előnyt jelentsen.*

*Több kérdés, hozzászólás nem hangzott el.*

**Sári László polgármester:**

Az elhangzottakra tekintettel javaslom, hogy a felhívást az alábbi kiegészítésekkel, pontosításokkal fogadjuk el:

* a bíráló bizottság helyett a Képviselő-testület szerepeljen a felhívásban
* az üzemeltetési időszak vége 2017. június 30. legyen
* a minőségi okból történő szerződésfelmondás lehetősége, valamint az hogy az üzemeltetési jog harmadik félnek nem átruházható, kerüljön bele a felhívásba

*A polgármester által összefoglalt módosításokkal a Képviselő-testület elfogadta a pályázati felhívás szövegét, és egyhangú szavazással (7 igen) az alábbi határozatot hozta:*

**2/2016. (I.19.) határozat**

Kerecsend Község Önkormányzatának Képviselő-testülete elfogadta a tulajdonát képező, 3396 Kerecsend, Arany János u. 2. sz. alatt lévő, 2011-ben bővített és felújított főzőkonyha és a 3396 Kerecsend, Bereksori u. 2. sz. alatt lévő melegítő konyha és étterem üzemeltetésére, és ennek keretében a gyermek, szociális és dolgozói étkeztetés biztosítására szóló pályázati felhívást. A Képviselő-testület megbízza Kiss Sándor címzetes főjegyzőt, hogy a pályázati felhívást a honlapon tegye közzé, továbbá gondoskodjon a felhívás rövidített változatának a Heves Megyei Hírlapban történő megjelentetéséről.

Határidő: 2016. január 31.

Felelős: Kiss Sándor címzetes főjegyző

1. ***napirendi pont***

**Sári László polgármester:**

Az elmúlt évben döntöttünk arról, hogy a gazdálkodás biztonsága érdekében folyószámla hitelkeretet nyitunk az OTP-nél. 2015-ben nem kellett igénybe vennünk ezt a lehetőséget. Javaslom, hogy a hitelkeret megnyitásáról ebben az évben is döntsünk, tekintettel arra, hogy a faluközponttal kapcsolatos fizetési kötelezettségeink likviditásunkat átmenetileg felboríthatják.

*A javaslattal kapcsolatban kérdés, észrevétel nem volt. A Képviselő-testület egyhangú szavazással (7 igen) az alábbi határozatot fogadta el:*

**3/2016. (I.19.) határozat**

Kerecsend Község Önkormányzatának Képviselő-testülete úgy határozott, hogy 2016. évi gazdálkodásának biztonsága érdekében a pénzügyi lehetőségek függvényében maximálisan 10.000 e Ft folyószámlahitel-keret 2016. február 1-től történő megnyitását kezdeményezi számlavezető pénzintézeténél, az OTP Bank Nyrt-nél.

A Képviselő-testület a hitel biztosítékaként az OTP Bank Nyrt. részére felajánlja a központi költségvetésből származó bevételeit valamint adójellegű önkormányzati bevételeit.

Az Önkormányzat kötelezettséget vállal a hitel és járulékainak visszafizetésére, a költségvetésbe való betervezésére, továbbá a hitel fedezeteként felajánlja a tulajdonában lévő Kerecsend, Bereksori u. 3. sz. alatt lévő, 239/1 hrsz-ú „TSz-tanácskozó” ingatlant.

A Képviselő-testület megbízza Kiss Sándor címzetes főjegyzőt a kérelem benyújtásával, egyben meghatalmazza Sári László polgármestert a hitelszerződés aláírására.

Határidő: azonnal

Felelős: Sári László polgármester

1. ***napirendi pont***

**Kiss Sándor címzetes főjegyző:**

A Kerecsend és Demjén önkormányzata között létrejött feladat ellátási szerződés alapján benyújtottuk működési engedély iránti kérelmünket a családsegítő és gyermekjóléti szolgálat ügyében. Hiánypótlási felhívást kaptunk, melyben többek között a szakmai program benyújtására hívtak fel minket. A korábbi szakmai programot felülvizsgáltuk és aktualizáltuk. Kérem a Képviselő-testületet, hogy fogadják el azt.

**Román István képviselő:**

Nem kellett volna ezt a programot 2015. november 30-ig elfogadni?

**Kiss Sándor címzetes főjegyző:**

A Szolgálat rendelkezett hatályos szakmai programmal a kérelem benyújtásakor. A feladatok ellátásában nálunk nem történt változás 2016. január 1-től, hiszen továbbra is összevont szolgálat működik a két település vonatkozásában. Ugyanakkor a felülvizsgálat azért indokolt, mert több jogszabályváltozás történt, amiket a szakmai programban át kell vezetni, továbbá mert a helyzetelemzést az aktuális változásokkal célszerűnek tartottuk kiegészíteni.

**Román Antal képviselő:**

A Szolgálat tevékenységébe nem férne bele pl. egy tánccsoport működtetése? Esetleg az erre kapott központi támogatásból ilyen célra is lehetne fordítani.

**Kiss Sándor címzetes főjegyző:**

A Szolgálatnak alapvetően nem ez a feladata. Más kérdés, hogy az olyan típusú közösségek tevékenysége, mint pl. a Vegyes Kórus, kapcsolódhat, segítheti a Szolgálat feladatainak ellátását. Egyébként a központi finanszírozás messze nem fedezi a Szolgálat működési költségeit.

 *A javaslattal kapcsolatban több kérdés, észrevétel nem volt. A Képviselő-testület egyhangú szavazással (7 igen) az alábbi határozatot fogadta el:*

**4/2016. (I.19.) határozat**

Kerecsend Község Önkormányzatának Képviselő-testülete megtárgyalta a Kerecsendi Gyermekjóléti és Családsegítő Szolgálat Szakmai Programját és jóváhagyta azt.

Határidő: folyamatos

Felelős: a Szolgálat vezetője

1. ***napirendi pont***

**Kiss Sándor címzetes főjegyző:**

A decemberi testületi ülésen terveztük a belső ellenőrzési terv megtárgyalását. Mivel az anyagot az ülés előtt nem kaptuk meg, nem kerülhetett a testület elé. Azóta megérkezett a belső ellenőrtől az előterjesztés, amit mindenkinek kiküldtünk. Kérem, szíveskedjenek elfogadni azt.

**Román István képviselő:**

Nem december 31-ig kellett volna elfogadni a tervet? Esetleg lehetett volna ez ügyben egy rendkívüli ülést összehívni.

**Kiss Sándor címzetes főjegyző:**

November 30-ig kellett volna elfogadni a tervet, de mint mondtam, az előterjesztés nem érkezett meg időben a belső ellenőrtől.

*A javaslattal kapcsolatban több kérdés, észrevétel nem volt. A Képviselő-testület egyhangú szavazással (7 igen) az alábbi határozatot fogadta el:*

**5/2016. (I.19.) határozat**

Kerecsend Község Önkormányzatának Képviselő-testülete megvitatta a 2016. évi belső ellenőrzési tervet, és az előterjesztés szerint elfogadta azt.

Határidő: a terv szerint

Felelős: Kiss Sándor címzetes főjegyző

1. ***napirendi pont***

**Kiss Sándor címzetes főjegyző:**

2016. március 1-től folytatódik a mezőgazdasági közfoglalkoztatási program. A program költségvetése 47.626.732 Ft. Ehhez 47.189.975 Ft támogatást igényeltünk. A program megvalósításához 436.757 Ft saját forrást kell biztosítani, aminek forrása a közfoglalkoztatási tevékenység bevétele.

**Román Antal képviselő:**

A Dupont cég tudomásom szerint 100 önkormányzatnak nyújt támogatást növény-védőszerek biztosításával. Jó lenne velük felvenni a kapcsolatot.

**Fónad István képviselő:**

A céggel kapcsolatban állok, utána érdeklődőm a dolognak.

**Román István képviselő:**

Mi szerepel a programtervben?

Esetleg olajtök termesztésével lehetne foglalkozni.

Akinek a kertjét művelik a közfoglalkoztatottak, egyes esetekben elmondták, hogy a munka nem volt elég hatékony.

**Sári László polgármester:**

A fóliás növénytermesztés, a gombatermesztés és a kertművelés. Sajnos a kerteket nem tudtuk megfelelően előkészíteni, mert először olyan vállalkozót nem találtunk, aki tudna számlát adni a szántásról, aztán pedig az időjárás szólt közbe.

A hatékonysággal kapcsolatos észrevételekkel nem tudok mit kezdeni. Ha konkrét bejelentést kapok, annak utána tudok járni és tudok intézkedni, de így nem.

*A javaslattal kapcsolatban több kérdés, észrevétel nem volt. A Képviselő-testület egyhangú szavazással (7 igen) az alábbi határozatot fogadta el:*

**6/2016. (I.19.) határozat**

Kerecsend Község Önkormányzatának Képviselő-testülete úgy határozott, hogy 2016. március 1. – 2017. február 29. közötti időszakban 36 fő közfoglalkoztatott részvételével mezőgazdasági „ráépülő” programot valósít meg.

A program költségvetése: 47.626.732 Ft, igényelt támogatás: 47.189.975 Ft.

A Képviselő-testület vállalja, hogy a program megvalósításához szükséges 436.757 Ft. saját forrást 2016. évi költségvetésében biztosítja.

Határidő: azonnal

Felelős: Sári László polgármester

**Sári László polgármester:**

Igaz, hogy a meghívóban nem szerepelt, de fontos lenne még megtárgyalni két kérdést, ami összefügg egymással. A Lokálpatrióta Egyesület MVH-s pályázaton elnyert egy Renault mikrobuszt. Tekintettel arra, hogy azt a járművet hasonló közösségi célokra kívánják használni, mint az Önkormányzat tulajdonában lévő két mikrobuszt, a gazdaságosság érdekében azt javaslom, hogy az Önkormányzat tulajdonában lévő Nissan típusú, immár 10 éves jármű eladásához járuljon hozzá a testület, ezzel együtt azokat a feladatokat, amiket a Nissannal oldottunk meg egy együttműködési megállapodás keretében adjuk át az Egyesületnek, és ehhez biztosítsuk a szükséges forrást. Ez valószínűleg alacsonyabb összeg, mint amit a Nissan működtetésére eddig biztosítottunk, hiszen a Nissan, bár jó állapotban van, 10 éves, üzemeltetési költségei magasabbak.

**Román István képviselő:**

Én nem tartottam jó ötletnek a Lokálpatrióta Egyesület pályázatát. A Nissan eladása nem sok bevételt hozna. Ha kereskedésben értékesítjük, akkor sokat veszíthetünk.

**Sári László polgármester:**

Az autót közvetlenül kívánjuk értékesíteni.

*A javaslattal kapcsolatban több kérdés, észrevétel nem volt. A Képviselő-testület hat igen szavazattal és egy tartózkodással az alábbi határozatokat fogadta el:*

**7/2016. (I.19.) határozat**

Kerecsend Község Önkormányzatának Képviselő-testülete úgy határozott, hogy a tulajdonában lévő Nissan típusú mikrobuszt értékesíti. A Képviselő-testület megbízza Sári László polgármestert, hogy az autó meghirdetéséről gondoskodjon.

Határidő: 2016. január 31.

Felelős: Sári László polgármester

**8/2016. (I.19.) határozat**

Kerecsend Község Önkormányzatának Képviselő-testülete úgy határozott, hogy a Kerecsendi Lokálpatrióta Egyesülettel együttműködési megállapodást köt az Egyesület tulajdonában lévő Renault típusú mikrobusz település érdekében történő közösségi célú használatára vonatkozóan. Az Önkormányzat vállalja, hogy a jármű üzemeltetési költségeit az Egyesületnek támogatásként átadja azzal a feltétellel, hogy az Egyesület az önkormányzati célokra díjmentesen biztosítja a jármű használatát.

A Képviselő-testület megbízza Sári László polgármestert, hogy a megállapodást az Egyesület elnökével megkösse.

Határidő: 2016. január 31.

Felelős: Sári László polgármester

**Simon Szilvia képviselő:**

Én is szeretnék egy aktuálisan felmerült, fontos ügyet a testület elé terjeszteni. Tudomást szereztem arról, hogy eladó a Fő úton a faluközpontban Kerecsendi Kiss Márton szülőháza. Jó lenne ennek az ingatlannak a tulajdonjogát megszerezni éppen azért, mert a központban van. Sokféle célra lehetne hasznosítani.

**Fónad István képviselő:**

Szerintem is jó lenne megvásárolni a házat, hiszen nagyon jó helyen van. Nem lenne szerencsés, ha a faluközpontban – tekintettel az alacsony vételárra – olyanok vásárolnának lakást, akik nem tudnák az ingatlant megfelelő állapotban tartani.

**Román István képviselő:**

Jó lenne megvásárolni az ingatlant, de nem tudom, miből.

**Sári László polgármester:**

Én arra kérnék felhatalmazást, hogy tárgyaljak a tulajdonosokkal, hogy milyen áron, milyen feltételekkel gondolják eladni az ingatlant. Az információk birtokában ezt követően dönthet a testület arról, hogy megvásároljuk-e a házat.

*A javaslattal kapcsolatban több kérdés, észrevétel nem volt. A Képviselő-testület hozzájárulását adta ahhoz, hogy Sári László polgármester tárgyaljon az ingatlan esetleges megvételéről.*

**Sári László polgármester:**

Mivel több kérdés, hozzászólás nem hangzott el, megköszönte a képviselők munkáját és az ülést bezárta.

kmf.

 Sári László Kiss Sándor

 polgármester címzetes főjegyző